Sarawak perlu gandakan saiz ekonomi RM282 bilion
KUCHING: Untuk mencapai status negeri  berpendapatan tinggi dan maju menjelang 2030, Sarawak perlu berkembang pada kadar lapan peratus setiap tahun untuk menggandakan saiz ekonomi dari RM133 bilion pada 2018 menjadi RM282 bilion. Ketua Menteri Datuk Patinggi Abang Johari Tun Openg berkata, pertanian komersial, perlombongan, perhutanan, pembuatan dan perkhidmatan termasuk pelancongan akan menjadi mesin pertumbuhan ekonomi negeri. “Kerajaan Sarawak akan mempercepat usaha dalam ketepatan pertanian dan perlombongan moden menggunakan teknologi 4IR kerana ini akan menyediakan bahan baru untuk mengembangkan produk dan perkhidmatan bernilai tinggi. “Di samping itu, tumpuan akan diberikan pada peningkatan tahap produktiviti yang ada secara signifikan di semua sektor ekonomi melalui penggunaan teknologi dan inovasi,” katanya. Abang Johari berkata demikian pada Mesyuarat Pertama Majlis Tindakan Ekonomi Sarawak (SEAC) bertempat di Wisma Bapa Malaysia, di sini, semalam. Menurutnya, Sarawak menjangkakan eksport negeri akan meningkat sekitar tiga kali ganda. “Kita akan kurang kebergantungan pada eksport petroleum dan gas (LNG), tetapi akan menaikkan rantai nilai untuk menghasilkan petrokimia atau barang jadi bernilai tambah tinggi. “Untuk pertanian, kita akan mengeksport produk makanan bernilai tinggi dan bukannya hasil pertanian utama dengan sasaran adalah mengubah defisit perdagangan makanan semasa sebanyak RM3 bilion kepada lebihan bersih. “Pembuatan menyasarkan untuk berkembang pada kadar 6 peratus atau lebih,” jelasnya. Abang Johari berkata, fokus utama kerajaan bukan hanya pada pertumbuhan Keluaran Dalam Negara Kasar (KDNK), tetapi juga bagaimana pertumbuhan diterjemahkan kepada setiap rakyat Sarawak. Turut hadir ketiga-tiga Timbalan Ketua, Datuk Amar Douglas Uggah Embas, Tan Sri Datuk Amar Dr James Jemut Masing dan Datuk Amar Awang Tengah, dan dua bekas Menteri Persekutuan Tan Sri Abdul Wahid Omar dan Datuk Seri Idris Jala. 
See author's posts
